Burjassot es declara poble contra el maltractament i l’abandó animal
2025-07-24

L’últim ple de l’any 2014 ha suposat a Burjassot l’aprovació de la moció presentada pel PSOE contra el maltractament i l’abandó animal. La citada moció ha sigut aprovada per la majoria del ple, mostrant així la seua repulsa a aquest tipus de maltractament.

La moció sol·licita “al Govern d’Espanya la creació d’una llei marc de Protecció d’Animals Domèstics, que arreplegue els principis de respecte, defensa i protecció dels mateixos, en la qual es contemple la prohibició del sacrifici d’animals en els centres de recollida d’animals com a única solució a l’abandó, que s’establisca un adequat control sobre els espais on els crien i la procedència dels animals i s’actualitzen les sancions per abandó i maltracte animal, inhabilitant als infractors per a la seua tinença”, així mateix, haurà de contemplar la “promoció per entitats de protecció animal dels centres d’acolliment dependents de l’Administració”.

L’Ajuntament donarà coneixement de l’aprovació de la moció i del seu contingut tant a les associacions de veïns com a les clíniques veterinàries i entitats protectores d’animals del municipi.